EURÓPSKA KOMISIA V Bruseli17. 6. 2021 COM(2021) 326 final 2021/0158(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Dánska {SWD(2021) 154 final}



2021/0158 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Dánska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Dánska. V roku 2019 dosahovalo Dánsko hrubý domáci produkt na obyvateľa (HDP na obyvateľa) na úrovni 172 % priemeru EÚ. Z prognózy Komisie z jari 2021 vyplýva, že reálny HDP Dánska v roku 2020 klesol o 2,7 % a v období 2020 – 2021 by mal kumulatívne vzrásť o 0,1 %. Medzi dlhodobejšie aspekty s vplyvom na strednodobú hospodársku výkonnosť patrí dobre fungujúci trh práce, silný a na vývoz zameraný spracovateľský priemysel, ako aj rozvinuté sociálne služby. Hoci úroveň produktivity v dánskom hospodárstve zostáva jednou z najvyšších v EÚ, rast produktivity už dlhší čas stagnuje, a to najmä v sektore služieb orientovanom na domáci trh. Stále platí, že kľúčom k podpore udržateľného a inkluzívneho rastu v Dánsku je zabezpečenie ponuky pracovných síl v čase demografických a technologických zmien a riešenie nedostatku pracovných síl, najmä kvalifikovaných pracovníkov a odborníkov v oblasti IKT. (2)Rada 9. júla 2019 a 20. júla 2020 adresovala Dánsku odporúčania v kontexte európskeho semestra. Rada konkrétne odporúčala, aby Dánsko prijalo všetky potrebné opatrenia na účinné riešenie pandémie, dosiahlo obozretné strednodobé fiškálne pozície a zabezpečilo udržateľnosť dlhovej služby pri súčasnom zvyšovaní miery investícií. Takisto odporúčala, aby krajina zvýšila odolnosť svojho systému zdravotnej starostlivosti. V záujme podpory oživenia hospodárstva odporúčala čo najskôr realizovať pripravené verejné investičné projekty a podporiť investície súkromného sektora. Rada takisto Dánsku odporúčala zamerať investície na zelenú a digitálnu transformáciu, najmä na čistú a efektívnu výrobu a využívanie energie, udržateľnú dopravu, ako aj na výskum a inovácie, a to aj s cieľom rozšíriť inovačnú základňu. Napokon Rada krajine odporúčala zlepšiť účinnosť dohľadu v oblasti boja proti praniu špinavých peňazí a účinne presadzovať rámec boja proti praniu špinavých peňazí. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že Dánsko podstatne pokročilo, pokiaľ ide o odporúčanie prijať všetky opatrenia potrebné na účinné riešenie pandémie, dosiahnuť obozretné strednodobé fiškálne pozície a zabezpečiť udržateľnosť dlhovej služby pri súčasnom zvyšovaní miery investícií. Dánsko dosiahlo určitý pokrok, pokiaľ ide o odporúčanie týkajúce sa zvýšenia odolnosti jeho systému zdravotnej starostlivosti. To isté platí pre odporúčanie čo najskôr realizovať pripravené verejné investičné projekty a podporiť investície súkromného sektora zamerané na podporu oživenia hospodárstva, ako aj pre odporúčanie zamerať investície na zelenú a digitálnu transformáciu, najmä na čistú a efektívnu výrobu a využívanie energie, udržateľnú dopravu, ako aj na výskum a inovácie. Bol zaznamenaný určitý pokrok v súvislosti s cieľom rozšíriť inovačnú základňu. Komisia dospela k záveru, že Dánsko dosiahlo určitý pokrok, pokiaľ ide o zlepšenie účinnosti dohľadu v oblasti boja proti praniu špinavých peňazí a účinné presadzovanie rámca boja proti praniu špinavých peňazí. (3)V súlade s článkom 18 ods. 1 nariadenia (EÚ) 2021/241 Dánsko predložilo Komisii 30. apríla 2021 svoj národný plán obnovy a odolnosti. Po predložení plánu nasledoval proces konzultácií s miestnymi a regionálnymi orgánmi, sociálnymi partnermi a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 uvedeného nariadenia Komisia posúdila relevantnosť, efektívnosť, účinnosť a koherentnosť dánskeho plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu. (4)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (5)Plnenie plánov obnovy a odolnosti členských štátov bude predstavovať koordinované investičné a reformné úsilie v rámci celej Únie. Vďaka koordinovanému a súbežnému vykonávaniu a vďaka realizácii cezhraničných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom (6)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu dánsky plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené Dánsku. (7)V článku 3 nariadenia (EÚ) 2021/241 sa stanovuje, že rozsah uplatňovania mechanizmu by sa mal vzťahovať na oblasti politiky európskeho významu rozdelené do šiestich pilierov: a) zelená transformácia; b) digitálna transformácia; c) inteligentný, udržateľný a inkluzívny rast vrátane hospodárskej súdržnosti, pracovných miest, produktivity, konkurencieschopnosti, výskumu, vývoja a inovácií a dobre fungujúceho vnútorného trhu so silnými MSP; d) sociálna a územná súdržnosť; e) zdravie a hospodárska, sociálna a inštitucionálna odolnosť, s cieľom okrem iného zvyšovať pripravenosť na krízy a schopnosť reakcie na krízy; a f) politiky pre budúcu generáciu, deti a mládež, ako sú vzdelávanie a zručnosti.

(8)Plán zahŕňa opatrenia, ktoré prispievajú ku všetkým šiestim pilierom, pričom značný počet komponentov plánu sa týka viacerých pilierov súčasne. Takýto prístup pomáha zabezpečiť komplexné zohľadnenie každého piliera koherentným spôsobom. Ďalej možno konštatovať, že plán predstavuje do značnej miery komplexnú a primerane vyváženú reakciu na hospodársku a sociálnu situáciu vzhľadom na osobitné výzvy, ktorým Dánsko čelí, s tým, že osobitný dôraz je kladený na zelenú transformáciu, ako aj na inteligentný, udržateľný a inkluzívny rast, a opatrenia sú celkovo rozložené v rámci jednotlivých pilierov. (9)Plán obnovy a odolnosti predstavuje vyváženú, koherentnú a ambicióznu reakciu na výzvy, pred ktorými Dánsko stojí, a účinne sa v ňom riešia kľúčové výzvy spojené s obnovou a budúcou odolnosťou, najmä súbežná zelená a digitálna transformácia, pri súčasnom posilňovaní biodiverzity. Stimuláciou rastu a tvorby pracovných miest, ako aj posilnením systému zdravotnej starostlivosti by sa podľa očakávaní mala podporiť odolnejšia a súdržnejšia spoločnosť. (10)Plán sa intenzívne zameriava na zelenú transformáciu, keďže opatrenia súvisiace s energetikou a klímou sú obsiahnuté v piatich zo siedmich komponentov. Medzi opatrenia patrí zavedenie reformy ekologických daní, podpora investícií do energetickej efektívnosti, udržateľnej cestnej dopravy, poľnohospodárstva a do zeleného výskumu a vývoja. Plán sa zaoberá výzvami súvisiacimi s digitálnymi technológiami vo viacerých oblastiach, ako je napríklad vytvorenie novej digitálnej stratégie, podpora investícií malých a stredných podnikov (MSP) do digitalizácie, rozšírenie pokrytia širokopásmovým pripojením na vidieku a digitalizácia zdravotnej starostlivosti. Očakáva sa, že všeobecné daňové systémy budú motivovať k prednostnej implementácii zelených, digitálnych investícií a investícií súvisiacich s výskumom a vývojom, zatiaľ čo reforma ekologických daní by mala urýchliť zelenú transformáciu. (11)Všetky opatrenia na podporu jednotlivých komponentov plánu v rozsiahlej miere pokrývajú politiky prispievajúce k inteligentnému, udržateľnému a inkluzívnemu rastu, tvorbe pracovných miest, ku konkurencieschopnosti a k dobrému fungovaniu vnútorného trhu. V pláne sa vo veľkej miere kladie dôraz na výskum a vývoj, keďže na zelené projekty v oblasti výskumu a vývoja je vyčlenených viac než 17 % celkových výdavkov. Očakáva sa, že investície do výskumu a vývoja budú pozitívnou externalitou s vplyvom na produktivitu. Stavebné projekty, ktoré sa predpokladajú v pláne, by mali predstavovať podporu pre MSP a miestne pracovné miesta, zatiaľ čo program digitálnej podpory MSP by mal pomôcť prekonať prekážky, ktoré im bránia investovať do nových a pokročilých technológií a riešení elektronického obchodu a využívať ich. Rozšírenie pokrytia vidieka širokopásmovým pripojením s veľmi vysokou rýchlosťou do oblastí, v ktorých takéto pripojenie predtým neexistovalo, má potenciál zapojiť do digitálneho hospodárstva nové MSP. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (12)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (13)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Dánsku v rámci európskeho semestra v rokoch 2019 a 2020, a to najmä v otázkach energetiky, investícií v oblasti klímy a digitálnych investícií, odolnosti systému zdravotnej starostlivosti, ako aj výskumu a vývoja. (14)Hlavným zámerom plánu je urýchliť zelenú transformáciu. Kľúčovou reformnou iniciatívou je reforma ekologických daní. Reforma ekologických daní zahŕňa v prvom kroku zvýšenie odpočítateľnosti dane pri investíciách s cieľom poskytnúť spoločnostiam stimul, aby urýchlili zelené investície, čo podľa predpokladov uľahčí vykonávanie reformy. Druhým krokom bude zvýšenie daní z energie od roku 2023 zamerané na obsah CO2 v energii z fosílnych zdrojov, čím sa poskytne stimul na využívanie čistej energie a znižovanie emisií skleníkových plynov. Plán navyše obsahuje osobitné komponenty zacielené na zvýšenie energetickej efektívnosti domácností, priemyslu a verejných budov, ďalej na podporu riešení udržateľnej dopravy a poskytovanie finančných prostriedkov na projekty zeleného výskumu a vývoja. (15)Plán obsahuje niekoľko všeobecných a cielených opatrení na podporu digitálnej transformácie. Digitálne investície by mali byť do značnej miery podporené aj systémami odpisovania v rámci reformy ekologických daní. Systémy cielených dotácií by mali podporiť úsilie MSP v oblasti digitalizácie a pomôcť rozšíriť pokrytie širokopásmovým pripojením na vidieku do oblastí, v ktorých predtým nebolo k dispozícii. Od novej „digitálnej stratégie“ Dánska sa očakávajú zásadné reformy na ďalšie zlepšenie výsledkov verejnej správy v oblasti digitalizácie, a to konkrétne interoperability, ktorá zabezpečí ľuďom aj podnikom lepší prístup k verejnému sektoru. (16)V pláne sa vo veľkej miere kladie dôraz na výskum a vývoj. Zahŕňa finančné prostriedky určené pre verejno-súkromné partnerstvá v oblasti výskumu a vývoja so zameraním na zelenú transformáciu, ako aj dočasné zvýšenie všeobecného limitu na odpočítateľnosť dane v súvislosti s výskumom a vývojom s cieľom povzbudiť takéto investície. Očakáva sa, že tieto opatrenia budú navyše motivovať väčší počet spoločností, aby sa zapájali do činností v oblasti výskumu a vývoja, čím sa rozšíri inovačná základňa. Partnerstvá v oblasti zeleného výskumu by mali MSP otvoriť nové možnosti účasti na činnostiach výskumu a vývoja súvisiacich s klímou a podporiť šírenie inovácií. (17)Plán obsahuje opatrenia, od ktorých sa očakáva zvýšenie odolnosti systému zdravotnej starostlivosti. Zahŕňa podporu infraštruktúry a logistiky s cieľom zaistiť zásoby kritických liekov, riadenie núdzových situácií a monitorovanie kritických medicínskych produktov. Prostredníctvom rozsiahlejšej digitalizácie a využívaním telemedicíny by sa zabezpečil lepší a spravodlivejší prístup k určitým službám zdravotnej starostlivosti. Štúdia zameraná na výskum ochorenia COVID-19 by mala preskúmať stupeň a trvanie imunity a určiť, či rôzne skupiny obyvateľstva vykazujú rozdielnu mieru účinnosti vakcín. (18)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu Dánska, a to bez ohľadu na skutočnosť, že členský štát vo všeobecnosti primerane a dostatočne zareagoval na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (19)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie. (20)Zo simulácií útvarov Komisie vyplýva, že plán má potenciál zvýšiť do roku 2024 HDP Dánska o 0,4 % až 0,6 %. Plán zahŕňa ambiciózny balík reforiem a investícií na riešenie výziev krajiny a na posilnenie jej ekonomickej, inštitucionálnej a sociálnej odolnosti. Očakáva sa, že navrhované opatrenia posilnia konkurencieschopnosť a produktivitu Dánska podporou investícií a stimulovaním výskumu a vývoja, inovácií a digitalizácie. Celkovo sa očakáva, že realizácia plánu v krátkodobom horizonte pozitívne prispeje k rastu HDP a zamestnanosti a posilní potenciálny hrubý domáci produkt v strednodobom a dlhodobom horizonte. (21)Očakáva sa, že realizácia plánu pomôže zachovať vysoký stupeň sociálnej súdržnosti zvýšením zamestnanosti vo vidieckych oblastiach a rozšírením digitálnych služieb. Predpokladá sa, že hlavný prínos k rastu a zamestnanosti bude vyplývať z prednostne implementovaných zelených a digitálnych investícií, obnovy budov v súvislosti s ich energetickou hospodárnosťou, investícií do udržateľnej dopravy, poľnohospodárstva a výskumu a vývoja. Zároveň sa očakáva, že realizácia plánu prispeje k sociálnej súdržnosti prostredníctvom opatrení zameraných na zraniteľné skupiny. Predpokladá sa, že pozitívny vplyv na zamestnanosť zároveň zlepší integráciu osôb na okraji trhu práce vrátane osôb s nižším stupňom formálneho vzdelania a odbornej prípravy, pracovníkov s prisťahovaleckým pôvodom a osôb so zdravotným postihnutím. Cieľom jedného z opatrení je poskytnúť zraniteľným skupinám lepší a spravodlivejší prístup k zdravotnej starostlivosti prostredníctvom telemedicíny. (22)Očakáva sa, že vykonávanie plánu bude mať pozitívny prínos k ekonomickej, sociálnej a inštitucionálnej odolnosti Dánska. Ekonomickú odolnosť posilnia predovšetkým systémy odpisovania v rámci reformy ekologických daní, ktoré pomôžu podnikom, a najmä MSP, ale prispejú k nej aj digitálne investície a investície súvisiace s výskumom a vývojom. Očakáva sa, že na základe plánu sa zvýši inštitucionálna odolnosť prostredníctvom opatrení na digitalizáciu zdravotnej starostlivosti, prostredníctvom podpory logistiky a infraštruktúry kritických medicínskych produktov, ako aj prostredníctvom reforiem a investícií plánovaných vo verejnej správe v rámci novej digitálnej stratégie. Sociálna odolnosť sa zlepší vďaka opatreniam zameraným na posilnenie odolnosti systému zdravotnej starostlivosti alebo vďaka opatreniam prispievajúcim k vyššej zamestnanosti. Opatrenia pomôžu pri realizácii akčného plánu Európskeho piliera sociálnych práv schváleného na samite v Porte 7. mája 2021 a očakáva sa, že prispejú k zlepšeniu jednotlivých ukazovateľov sociálneho prehľadu. Zásada „výrazne nenarušiť“ (23)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (24)Dánsko poskytlo odôvodnenie v súlade s technickým usmernením k zásade „výrazne nenarušiť“ prijatým Európskou komisiou (2021/C 58/01), v ktorom potvrdzuje, že jeho plán nespôsobuje žiadne výrazné narušenie ktoréhokoľvek z environmentálnych cieľov. Platí to predovšetkým v prípade komponentu týkajúceho sa energetickej efektívnosti, ktorý je zameraný na nahradenie olejových horákov a plynových pecí elektrickými tepelnými čerpadlami. Rovnako to platí pre udržateľnú dopravu, v prípade ktorej by sa v zmysle nariadenia (EÚ) 2021/241 mali podporiť len mobilné aktíva s nulovými alebo nízkymi emisiami.

Príspevok k zelenej transformácii vrátane biodiverzity (25)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 59 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne do roku 2030. Plán je zameraný hlavne na urýchlenie zelenej transformácie. Opatrenia v pláne sú v súlade s národným energetickým a klimatickým plánom (NEKP) Dánska na roky 2021 – 2030 alebo jeho rámec presahujú, pokiaľ ide o ambíciu v oblasti energetickej efektívnosti. Opatrenia sú takisto zosúladené so všeobecným cieľom Dánska znížiť do roku 2030 emisie skleníkových plynov o 70 % v porovnaní s rokom 1990 a dosiahnuť najneskôr do roku 2050 klimatickú neutrálnosť. (26)Najrozsiahlejšou reformnou iniciatívou je reforma ekologických daní, v rámci ktorej sa budú prednostne implementovať zelené investície a od roku 2023 sa zvýšia dane z energie s cieľom znížiť emisie skleníkových plynov. Komponent obsahuje opatrenia na zvýšenie energetickej efektívnosti domácností, priemyslu, ako aj verejných budov. Plán zahŕňa cielené reformy a investície v doprave a poľnohospodárstve, ktoré v Dánsku najväčšou mierou prispievajú k emisiám z odvetví, ktoré nie sú zahrnuté do systému obchodovania s emisiami. Komponent „udržateľná cestná doprava“ obsahuje reformu zameranú na zmenu zdaňovania a zintenzívnenie systému šrotovania starých naftových vozidiel, ako aj opatrenia na podporu zelenej dopravy a infraštruktúry. Komponent „zelená transformácia poľnohospodárstva a životné prostredie“ obsahuje reformu zameranú na vyňatie poľnohospodárskej pôdy s vysokým obsahom uhlíka v pôde na environmentálne a klimatické účely a okrem iných akcií zabezpečuje investície na podporu ekologického poľnohospodárstva, inovácie a asanáciu priemyselných lokalít a znečistených plôch. (27)Dosiahnutie cieľov Dánska v oblasti znižovania emisií skleníkových plynov by si malo vyžadovať nielen významné investície a reformy naprieč celým hospodárstvom, ale aj nový výskum a inovácie. Komponent „zelený výskum a vývoj“ zahŕňa dočasné zvýšenie odpočítateľnosti dane v súvislosti s výskumom a vývojom pre všetky podniky s cieľom stimulovať zelené inovácie, zatiaľ čo účelové partnerstvá v oblasti výskumu a vývoja by sa mali zameriavať na špecifické ciele v záujme preskúmania možností, ako v blízkej budúcnosti znižovať emisie skleníkových plynov. Vo výskumnom projekte zachytávania a ukladania oxidu uhličitého by sa mala preskúmať možnosť ukladať CO2 na vyčerpaných ložiskách ropy a plynu v Severnom mori, čo skrýva potenciál na ukladanie CO2 z iných členských štátov EÚ. Príspevok k digitálnej transformácii (28)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k digitálnej transformácii alebo pomáhajú riešiť výzvy, ktoré z nej vyplývajú. Na opatrenia na podporu digitálnych cieľov pripadá suma na úrovni 25 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. (29)Plán zahŕňa investície do digitalizácie podnikov s cieľom posilniť najmä postavenie MSP na digitálnom jednotnom trhu. Plán okrem toho obsahuje aj opatrenia na zvýšenie digitalizácie verejnej správy krajiny s cieľom reagovať na vyvíjajúce sa potreby občanov a podnikov pri interakcii s verejnou správou. S cieľom urýchliť oživenie hospodárstva a stimulovať podniky, aby investovali do moderných, zelených a digitálnych technológií vzhľadom na zvýšenú daň z emisií CO2, plán obsahuje aj niekoľko rozsiahlych daňových schém, ktoré by mali vygenerovať značný počet súkromných investícií do digitálnych technológií. Očakáva sa, že vykonanie navrhovaných opatrení výrazne prispeje k digitálnej transformácii. (30)S cieľom riešiť výzvy vyplývajúce z digitálnej transformácie by digitálna stratégia mala zahŕňať opatrenia na rozvoj digitálnych zručností. Napokon v záujme väčšej koherentnosti plán obsahuje aj investície do zavádzania širokopásmového pripojenia s veľmi vysokou rýchlosťou vo vidieckych oblastiach. Očakáva sa, že vykonanie navrhovaných opatrení výrazne pomôže riešiť výzvy vyplývajúce z digitálnej transformácie. Trvalý vplyv (31)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Dánsko do značnej miery (hodnotenie A) trvalý vplyv. (32)Očakáva sa, že vykonanie plánovaných reforiem a investícií prinesie trvalé štrukturálne zmeny v hospodárstve. Zvýšením daní z energie a neskôr zavedením jednotnej dane z emisií skleníkových plynov by sa mala urýchliť zelená transformácia hospodárstva, čím sa trvalo znížia emisie skleníkových plynov. Cieľ zelenej transformácie koherentne a efektívne podporujú ostatné opatrenia a investície, najmä zameraním financovania na odvetvia s najvyššími emisiami skleníkových plynov (konkrétne na dopravu a poľnohospodárstvo) a súčasným zlepšovaním energetickej efektívnosti. (33)Kľúčové reformy v rámci plánu by mali prebiehať aj po roku 2026. Ambiciózne projekty týkajúce sa výskumu a vývoja zahrnuté v pláne by mohli mať pozitívny dlhodobý vplyv na plnenie cieľov v oblasti klímy, a to najmä tých, ktoré sú zamerané na lepšie zachytávanie a ukladanie oxidu uhličitého. Robustnejšie systémy riadenia kritických dodávok v rámci zdravotníctva by mali prispieť k dlhodobej odolnosti v tomto sektore. Digitálne investície a vykonávanie digitálnej stratégie by mali mať trvalý vplyv vďaka urýchleniu digitálnej transformácie verejnej správy krajiny a MSP. Trvalý vplyv plánu sa môže posilniť aj synergiami medzi plánom a inými programami financovanými z fondov politiky súdržnosti. Monitorovanie a realizácia (34)V súlade s článkom 19 ods. 3 písm. h) nariadenia (EÚ) 2021/241 a oddielom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. Opatrenia pozostávajú z dvoch úrovní kontroly a auditu: z ústrednej úrovne, ktorá dopĺňa existujúce mechanizmy kontroly a auditu, a z existujúcej decentralizovanej úrovne. Za koordináciu a zabezpečenie riadneho a dobrého fungovania auditu a kontrol na príslušných ministerstvách, pokiaľ ide o realizáciu plánu obnovy a odolnosti, je zodpovedné ministerstvo financií. (35)Míľniky a ciele sú jasné a realistické a navrhované ukazovatele pre tieto míľniky sú relevantné, prijateľné a spoľahlivé. Míľniky a ciele dánskeho plánu predstavujú vhodný systém na monitorovanie vykonávania plánu. Mechanizmy overovania, zber údajov a povinnosti opísané Dánskom sú dostatočne spoľahlivé na primerané odôvodnenie žiadostí o platby po tom, ako sa míľniky a ciele posúdia ako splnené. Konkrétne údaje, ktoré sa budú sa zbierať z projektov, sa týkajú konečných príjemcov/prijímateľov, dodávateľov a subdodávateľov. Zber týchto údajov poslúži na účely získavania informácií o rizikách, konkrétne o rizikách „koncentrácie“ a „poškodenia dobrého mena“. (36)Míľniky a ciele sú relevantné aj pre opatrenia, ktoré sú oprávnené podľa článku 17 ods. 2 nariadenia. Pretrvávajúce právne účinky vyplývajú z článku 24 ods. 3, ale aj z článku 24 ods. 2, v ktorom sa vyžaduje splnenie míľnikov a cieľov aj pre tieto opatrenia, aby žiadosť o vyplatenie bola odôvodnená. (37)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci nástroja technickej podpory možno požiadať o technickú podporu, ktorá má pomôcť členským štátom pri vykonávaní ich plánu. Výpočet nákladov (38)V súlade s článkom 19 ods. 3 písm. i) nariadenia (EÚ) 2021/241 a oddielom 2.9 prílohy V k nemu je uvedené odôvodnenie odhadovaných celkových nákladov na plán obnovy a odolnosti do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (39)Dánsko poskytlo odhady nákladov na všetky opatrenia v rámci siedmich komponentov plánu. Odhady poskytujú určitý prehľad o prvkoch nákladov a nákladových faktoroch. V niektorých prípadoch sú založené na podobných predchádzajúcich politických opatreniach, výskume a iných zdrojoch. Najväčšie prvky nákladov vychádzajú z makroekonomických simulácií. K niektorým prvkom nákladov je priložená neúplná dokumentácia ako zmluvy, jednotkové ceny alebo východiská.

(40)Dánsko poskytlo odhady nákladov na všetky investičné opatrenia obsiahnuté v pláne obnovy a odolnosti. Náklady na všeobecné daňové opatrenia, ako sú systémy odpisovania v rámci reformy ekologických daní a systém odpočtu dane v súvislosti s výskumom a vývojom, sa odhadli pomocou modelov. Pokiaľ ide o investície, pri ktorých v minulosti existovali podobné opatrenia, napr. opatrenia v oblasti energetickej efektívnosti alebo podpora digitalizácie MSP, odhady nákladov boli formulované jasne a bolo možné jednoznačne určiť použitú metodiku. Odhady nákladov boli menej vypracované v prípade reforiem, ako je napríklad nová digitálna stratégia, alebo nových opatrení, ako sú napríklad účelové projekty v oblasti výskumu a vývoja, či opatrení bez podobných systémov v minulosti. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému hospodárskemu a sociálnemu vplyvu na vnútroštátnej úrovni. Ochrana finančných záujmov (41)V súlade s článkom 19 ods. 3 písm. j) nariadenia (EÚ) 2021/241 a oddielom 2.10 prílohy V k nemu sú opatrenia navrhované v pláne obnovy a odolnosti primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom EÚ vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu finančných prostriedkov Únie v súlade s nariadením Európskeho parlamentu a Rady (EÚ, Euratom) 2020/2092. (42)Súčasťou plánu sú uspokojivé vykonávacie opatrenia vrátane komplexných ochranných opatrení týkajúcich sa kontroly a auditu. Za realizáciu plánu by malo byť celkovo zodpovedné ministerstvo financií a v mene ostatných ministerstiev by malo odpovedať v súvislosti s operačnými a administratívnymi aspektmi plánu. V rámci ministerstva financií je za vykonávanie kontrol týkajúcich sa vynakladania finančných prostriedkov ministerstvami a kontrol dokumentácie a plnenia cieľov a míľnikov zodpovedný úrad pre audit a dohľad (OAS). (43)V dánskom pláne obnovy a odolnosti sa uvádzajú postupy, ktoré sú zavedené s cieľom zaistiť súlad s uplatniteľným právom Únie a vnútroštátnym právom počas vykonávania všetkých opatrení. Systém kontroly a iné relevantné opatrenia vrátane zberu a sprístupňovania údajov o konečných prijímateľoch sú celkovo primerané, pokiaľ ide o predchádzanie korupcii, podvodom a konfliktom záujmov, ich odhaľovanie a nápravu pri využívaní finančných prostriedkov podľa nariadenia (EÚ) 2021/241 a pokiaľ ide o zabraňovanie dvojitému financovaniu na základe uvedeného nariadenia a iných programov Únie. Každé z deviatich zodpovedných rezortných ministerstiev zapojených do realizácie komponentov by malo vydať vyhlásenie riadiaceho subjektu v rámci Mechanizmu na podporu obnovy a odolnosti, pričom úrad pre audit a dohľad vykonáva kontroly a dohľad. (44)Systém vnútornej kontroly opísaný v dánskom pláne obnovy a odolnosti predstavuje spoľahlivý proces a štruktúru, v ktorej sú úlohy a povinnosti jasne vymedzené a príslušné funkcie kontroly primerane oddelené. Systém kontrol a iné relevantné opatrenia vrátane zberu a sprístupňovania údajov o konečných príjemcoch sú primerané. Dánsko informovalo, že zaviedlo systém ARACHNE, ktorý doplní používanie národných systémov, pokiaľ ide o určité požiadavky uvedené v pláne. Koherentnosť plánu (45)V súlade s článkom 19 ods. 3 písm. k) nariadenia (EÚ) 2021/241 a oddielom 2.11 prílohy V k nemu plán zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (46)Plán sa vyznačuje konzistentnou víziou využitia obnovy ako páky na urýchlenie zelenej transformácie, pričom sa prejavuje koherentnosť medzi komponentmi a jednotlivými opatreniami. Reformy a investície v rámci každého komponentu sú konzistentné a vzájomne sa posilňujú; medzi jednotlivými komponentmi existujú synergie a komplementárnosť. Žiadne z opatrení navrhnutých v rámci komponentu nie je v rozpore s inými opatreniami ani nenarúša efektívnosť iných opatrení a medzi rôznymi komponentmi sa nezistili žiadne nezrovnalosti ani rozpory. Rovnosť (47)Plán obsahuje opatrenia, ktoré podľa predpokladov pomôžu Dánsku riešiť výzvy spojené s rodovou rovnosťou a rovnosťou príležitostí pre všetkých. Patria medzi ne opatrenia podnecujúce k využívaniu digitálnych riešení v zdravotníctve, napríklad videokonzultácií, ktoré by mali podporiť prístup k zdravotnej starostlivosti pre zraniteľné skupiny. Prijali sa aj opatrenia na to, aby do celkového posudzovania žiadostí v rámci programu zeleného výskumu a vývoja boli zaradené hľadiská rodovej rovnováhy a rozmanitosti výskumných tímov. Očakáva sa, že otázky rovnosti sa začlenia aj do návrhu novej digitálnej stratégie. Vlastné posúdenie bezpečnosti (48)Vlastné posúdenie bezpečnosti v súlade s článkom 18 ods. 4 písm. g) nariadenia (EÚ) 2021/241 nebolo poskytnuté, pretože podľa Dánska nejde o príslušný prípad. Konzultačný postup (49)Fázy prípravy dánskeho plánu sa vyznačovali významnou mierou konzultovania so sociálnymi partnermi a s podnikateľskými organizáciami v súlade s vnútroštátnym právnym rámcom. Počas prípravy plánu sa uskutočnili konzultácie so zainteresovanými stranami v kontexte národných „tímov pre nový začiatok“ a „partnerstiev v oblasti klímy“. Návrhy tímov pre nový začiatok a partnerstiev v oblasti klímy sa premietli do vládnych iniciatív, ktoré boli následne schválené v dánskom parlamente. (50)Keďže opatrenia, ktoré sa majú financovať na základe nariadenia (EÚ) 2021/241, boli začlenené do štátneho rozpočtu a do niekoľkých rozsiahlych politických dohôd, najmä do reformy ekologických daní a do opatrení v oblasti udržateľnej cestnej dopravy, dosiahlo sa výrazné zviditeľnenie tejto témy v očiach širokej verejnosti sledujúcej politický vývoj. V pláne sa uvádza jasný záväzok Dánska dodržiavať povinnosti v oblasti komunikácie, ako sa stanovuje v nariadení. (51)Do realizácie investícií a reforiem zahrnutých v pláne je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Členské štáty by mali zabezpečiť, aby sa financovanie v rámci mechanizmu oznámilo a uznalo prostredníctvom vyhlásenia o financovaní. Kladné posúdenie (52)V nadväznosti na kladné posúdenie Komisie týkajúce sa plánu obnovy a odolnosti Dánska obsahujúce konštatovanie, že plán uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia stanoviť reformy a investičné projekty potrebné na realizáciu plánu, príslušné míľniky, ciele a ukazovatele, ako aj suma, ktorú Únia poskytne vo forme nenávratnej finančnej podpory. Finančný príspevok